Neuvoston päätöslauselma, annettu 26 päivänä toukokuuta 2003, kulttuuriin liittyvistä horisontaalisista näkökohdista: lisätään synergiaa yhteisön muiden alojen ja toimien kanssa ja vaihdetaan kulttuurin sosiaaliseen ja taloudelliseen ulottuvuuteen liittyviä hyviä käytäntöjä



Virallinen lehti nro C 136 , 11/06/2003 s. 0001 - 0002



Neuvoston päätöslauselma, annettu 26 päivänä toukokuuta 2003, kulttuuriin liittyvistä horisontaalisista näkökohdista: lisätään synergiaa yhteisön muiden alojen ja toimien kanssa ja vaihdetaan kulttuurin sosiaaliseen ja taloudelliseen ulottuvuuteen liittyviä hyviä käytäntöjä (2003/C 136/01) EUROOPAN UNIONIN NEUVOSTO, joka 1. PANEE MERKILLE, että Euroopan yhteisön perustamissopimuksen mukaan yhteisö ottaa kulttuuriin liittyvät näkökohdat huomioon muiden tämän sopimuksen määräysten mukaisessa toiminnassaan, erityisesti kulttuuriensa monimuotoisuuden vaalimiseksi ja edistämiseksi, 2. MUISTUTTAA, että neuvosto antoi 20 päivänä tammikuuta 1997 kulttuuriin liittyviä horisontaalisia näkökohtia koskevan päätöslauselman(1), joka sisältää useita ehdotuksia siitä, kuinka kulttuuriin liittyvät näkökohdat voidaan sisällyttää yhteisön toimiin, 3. MUISTUTTAA, että kulttuurin asemasta Euroopan unionin kehittämisessä 21 päivänä tammikuuta 2002 annetussa neuvoston päätöslauselmassa(2) painotetaan kulttuurin ja muiden yhteisön toimien välisen synergian ja täydentävyyden tarvetta, 4. MUISTUTTAA, että neuvosto antoi 25 päivänä kesäkuuta 2002 päätöslauselman(3) kulttuurialan eurooppalaista yhteistyötä koskevasta uudesta työsuunnitelmasta ja että kyseisen toimintasuunnitelman painopisteisiin kuuluvat kulttuurialan toimien horisontaaliset näkökohdat (synergia yhteisön muiden alojen ja toimien kanssa, kulttuurin taloudellinen ja sosiaalinen ulottuvuus, kulttuurialalla toimivien henkilöiden ja teosten liikkuvuus sekä kulttuuriteollisuuden ja luovan teollisuuden kehittäminen), 5. MUISTUTTAA, että työsuunnitelman horisontaalisia näkökohtia koskevat jatkotoimet on jo aloitettu ja että neuvosto hyväksyi 19 päivänä joulukuuta 2002 päätöslauselman "Eurooppalainen lisäarvo sekä kulttuurialalla toimivien henkilöiden ja teosten liikkuvuus"(4) kulttuurialan eurooppalaista yhteistyötä koskevan työsuunnitelman täytäntöönpanemiseksi, 6. PANEE MERKILLE,että kulttuuri on vuorovaikutuksessa muiden alojen kanssa sekä jäsenvaltioissa että Euroopan tasolla, 7. KOROSTAA TOISTAMISEEN pitävänsä tärkeänä tehokasta synergiaa kaikkien muiden sekä sisäisten että ulkoisten asiaan liittyvien yhteisön alojen ja toimien kanssa, 8. KOROSTAA, että kulttuuri on vahva integraation ja sosiaalisen osallisuuden edistäjä, 9. PANEE MERKILLE jäsenvaltioissa ja Euroopan komissiossa jo aloitetut toimet ja KOROSTAA, että tarvitaan lisätoimia kulttuuriin huomioon ottamiseksi muilla aloilla tavoitteena ottaa kulttuuri keskeiselle sijalle Euroopan yhdentymisessä, 10. KEHOTTAA komissiota toimittamaan vuoden 2003 loppuun mennessä tiedonannon EU:n rakennerahastojen kulttuuriulottuvuudesta ajanjaksolla 1994-1999 edellyttäen, että kaikista jäsenvaltioista on ajantasaisia tietoja, ja odottaa kiinnostuneena komission kolmatta kertomusta taloudellisesta ja sosiaalisesta koheesiosta ja rakennerahastojen väliarviointia, 11. ODOTTAA kiinnostuneena mietintöä, joka laaditaan komission johdolla vuonna 2004 edellä mainittujen osatekijöiden pohjalta. Mietinnössä pohditaan tapaa, jolla kulttuurin osuutta voitaisiin lisätä luotaessa taloudellista ja sosiaalista yhteenkuuluvuutta, 12. KEHOTTAA jäsenvaltioita ja komissiota kutakin toimivaltuuksiensa ja vastuualueidensa puitteissa - vahvistamaan kulttuurialan ja kulttuuritoimien synergiaa yhteisön muiden alojen ja toimien kanssa toiminnan tai politiikan valmistelun mahdollisimman varhaisesta vaiheesta alkaen sen täytäntöönpanoon saakka arvioimalla kyseisiä toimintoja kaikilla asianmukaisilla tasoilla, - tarkastelemaan menetelmiä, joilla kulttuurin taloudelliseen ja sosiaaliseen ulottuvuuteen liittyvien hyvien käytäntöjen vaihtoa voitaisiin kehittää, mukaan lukien kulttuuritoiminnan merkitys sosiaalisen osallisuuden ja kulttuurin monimuotoisuuden kannalta, 13. KATSOO, että neuvoston olisi arvioitava tilannetta tämän päätöslauselman jatkotoimien osalta vuoden 2004 loppuun mennessä. (1) EYVL C 36, 5.2.1997. (2) EYVL C 32, 5.2.2002. (3) EYVL C 162, 6.7.2002. (4) EYVL C 13, 18.1.2003.